
הכנסת העשרים
מושב רביעי
<פרוטוקול מס' 969>
מישיבת ועדת הכספים
יום ראשון, י' באדר התשע"ח (25 בפברואר 2018), שעה 10:00
<סדר היום:>
<פרק ג' (מסים), סעיפים 6, 7, ו-8(ב) (הרחבת מענק עבודה להורים עובדים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018 (מ/1196).>
נכחו:

<חברי הוועדה:> 
משה גפני – היו"ר
מיקי רוזנטל – מ"מ היו"ר
דוד ביטן

מיכל בירן

מיקי לוי

בצלאל סמוטריץ

רועי פולקמן

עודד פורר

חברי הכנסת:
יעקב אשר
מוסי רז
<מוזמנים:> 
	ממונה מפקח ראשי, רשות המסים, משרד האוצר 
	–
	אילנה ריבאני

	מנהלת תחום בכירה שירות סניפי, רשות המסים, משרד האוצר 
	–
	שרית פרסי

	מנהלת תחום תכנון וכלכלה מכס ומע"מ, רשות המסים, משרד האוצר 
	–
	נטליה מירוניצ'ב

	מנהל תחום מענק עבודה, רשות המסים, משרד האוצר 
	–
	יגאל ימיני

	לשכה משפטית, רשות המסים, משרד האוצר 
	–
	ישי פרלמן

	לשכה משפטית, משרד האוצר
	–
	דודי קופל

	אגף תקציבים, משרד האוצר
	–
	אורי שיינין

	רפרנטית תעסוקה, אגף תקציבים, משרד האוצר 
	–
	ביאן ותד

	ייעוץ וחקיקה, משרד המשפטים
	​–
	שרית פילבר

	ייעוץ וחקיקה, משרד המשפטים 
	–
	שי גלברג-סומך

	מנהלת אגף כלכלה, משרד התחבורה והבטיחות בדרכים
	–
	דפנה עין-דור

	מנהל המחלקה לפיקוח תקציבי, מרכז המחקר והמידע, הכנסת
	–
	עמי צדיק

	יועמ"ש, מרכז השלטון המקומי 
	–
	מרים סלומון

	ההסתדרות החדשה 
	–
	אלי יריב


<ייעוץ משפטי:>
שגית אפיק
אייל לב ארי
שיר שפר

<מנהל הוועדה:>
טמיר כהן
<רישום פרלמנטרי:>
טלי רם
<פרק ג' (מסים), סעיפים 6, 7, ו-8(ב) (הרחבת מענק עבודה להורים עובדים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018, (מ/1196)>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו נעשה הפסקה בשעה 11:00. קודם כול, כפי שאתם רואים בסדר-היום, את הנושא של קרן למפעלים במצוקה אנחנו מעבירים למחר, על-פי בקשת מנכ"ל משרד האוצר. אני עושה הפסקה בשעה 11:00 למשך שעה וחצי בגלל ההלוויה של הרב שמואל אוירבך, זכר צדיק לברכה, שהיה גאון בתורה, תלמיד חכם גדול, ראש ישיבה, בעבר הוא גם היה חבר במועצת גדולי התורה. אני עושה את ההפסקה הזאת כדי להשתתף בהלוויה, אני גם חושב שלא מן הראוי להמשיך את הדיון כשההלוויה מתקיימת. 
על כל פנים, אנחנו נתחיל מייד את הדיון על פרק ג': מסים, סעיפים 6, 7 ו-8, נושא מס הכנסה שלילי. מי מציג את החוק? 

<אורי שיינין:>
אורי שיינין, אגף תקציבים, משרד האוצר. בוקר טוב. בקצרה, החוק הזה הוא חלק מתוכנית נטו משפחה שהושקה במרס הקודם על-ידי שר האוצר, בעצם זה הצד המשלים של נקודות הזיכוי שניתנו להורים עובדים. כידוע, נקודות הזיכוי, כדי להיות זכאי להן אתה צריך להגיע לסף הכנסה מסוים, כשהורים עובדים שמרוויחים שכר נמוך לא מגיעים אליו.

הצעד הזה כולל שלושה שינויים, כשבעצם הוא נבחן אל מול חלופות אחרות שהוצעו על-ידי לא מעט גורמי מדיניות, בהם בנק ישראל, המועצה הלאומית לכלכלה ועוד, שהתכלית שלהן הייתה לנסות להשיג כמה שיותר אימפקט בעשירונים 1 עד 4 – עשירוני הכנסה 1 עד 4, קרי עשירוני ההכנסה הנמוכים – ולהוציא כמה שיותר משפחות עובדות מהעוני, וכל זה תוך עידוד התעסוקה.
לצעד הזה יש שלושה מרכיבים. הרכיב הראשון הוא בעצם לעדכן את הפלאטו בטרפז מ-4,760 ל-5,000 שקלים, זאת אומרת מתי מתחילים לקזז מסכומי ההכנסה של מס הכנסה שלילי. עד היום זה היה 4,760, זה הולך להיות 5,000 שקל, זה צעד ראשון.
הצעד השני הוא בעצם להעלות את סכום המענק. בעבר, נשים היו מקבלות 50% יותר מגברים, פה בעצם עושים השוואה די דומה להשוואה שעשו נקודות הזיכוי, ומשווים את המענק גם לגברים. 
זה צעד משלים. צריך לומר בהקשר הזה, כשבנו את מס הכנסה שלילי, במקור, בעיקר בשל היבטי מיסוי שולי, נאלצו לקבוע שהסכום של הגברים יהיה יותר נמוך משל נשים. מרגע שנתת נקודות זיכוי גם לגברים, ההיבטים האלה כבר לא כל כך קיימים, ולכן אין שום בעיה לבוא ולהגדיל את המענק גם של הגברים. 

והצעד השלישי, שהוא בעצם ראשוני בהסדר הזה של מענק העבודה, במידה ושני בני הזוג עובדים, לתת אקסטרה מענק של 30% לכל אחד מהם במצב שכל אחד מהם מקבל מענק עבודה.
<מיקי רוזנטל (המחנה הציוני):>
סליחה שאני קוטע אותך. אולי תדבר איתנו במספרים קצת? אכפת לך להדגים את זה קצת כדי שנדע?

<אורי שיינין:>
אני אפרוט את זה מייד למספרים. 

<מיקי רוזנטל (המחנה הציוני):>
את השינויים בעיקר. 

<אורי שיינין:>
הצעד הראשון של הרחבת הפלאטו מ-4,760 ל-5,000 שקל.

<היו"ר משה גפני:>
זה 240.

<אורי שיינין:>
אתה מרחיב ב-240 שקלים, כמו שאמר יושב-ראש הוועדה. הצעד השני של להעלות ב-50% את המענק של הגברים, מ -330 שקלים בחודש ל-495 להורה לעד שני ילדים. 
<היו"ר משה גפני:>
כמו לאישה.

<אורי שיינין:>
כמו לאישה, נכון. ולהורה לשלושה ילדים ומעלה – שלושה, ארבעה, חמישה ילדים – הסכום יגדל מ-480 ל-720 שקלים. 

<מיקי רוזנטל (המחנה הציוני):>
איזה הכנסה נחשבת לצורכי החישוב הזה? רק הכנסה משכר או הכנסות נוספות? זה רק הכנסה משכר או נלקחות בחשבון הכנסות נוספות? 

<אורי שיינין:>
כמו מה?

<מיקי רוזנטל (המחנה הציוני):>
שכר דירה. מהון. 

<קריאה:>
ממניות.

<מוסי רז (מרצ):>
קצבה, שכר דירה.

<אורי שיינין:>
באופן עקרוני, כל המודל של החוק הזה הוא חוק לעידוד עבודה. 
<יגאל ימיני:>
יגאל ימיני, רשות המסים. הכנסה המזכה במענק זו הכנסת עבודה. 
<קריאה:>
שכיר?

<יגאל ימיני:>
רק עבודה. גם עצמאי. 

<שגית אפיק:>
עסק או משלח יד?

<יגאל ימיני:>
הכנסת עבודה. 

<היו"ר משה גפני:>
אם מישהו מרוויח בבורסה? 

<יגאל ימיני:>
זה לא נכנס לחישוב המענק, אלא אם כן זו הכנסה מעסק. 

<היו"ר משה גפני:>
זאת אומרת, הכנסה מעסק, בין אם הוא עצמאי, בין אם הוא שכיר, אבל הכנסה רק מעסק. 

<יגאל ימיני:>
רק מעסק, נכנסת. לא קשור להכנסת עבודה. עצמאי שיש לו מכולת, לצורך העניין, ויש לו הכנסה מעסק, זכאי למענק במסגרת החוק, בהנחה שנכנס לטווח הכנסה שמזכה במענק.

<מיקי רוזנטל (המחנה הציוני):>
הכנסה מעסק או מעבודה אבל לא מהכנסות נוספות. 
<יגאל ימיני:>
לא, הכנסות נוספות לא נחשבות אבל יש הגדרה של הכנסה נוספת בחוק מענק עבודה, שיכולה לפגוע בגובה המענק ואף שלילתו, הכוונה לפנסיה בעיקר. אדם שיש לו גם פנסיה בנוסף להכנסת עבודה, ייתכן במצבים מסוימים שהפנסיה תפגע בגובה המענק.
<מיקי רוזנטל (המחנה הציוני):>
זה בדיוק מה שהטריד אותי, אדוני, אני לא סתם שאלתי את זה. אדם שהיום הוא נאמר בן 50, פוטר מעבודתו והולך לעבוד כשומר. עבד 30 שנה, חסך לפנסיה. לא היה לו ממה לחיות, הוא התחיל למשוך את הפנסיה מוקדם מגיל הפרישה, ועכשיו הוא משתכר 4,500 שקלים. אתם מחשיבים לו את הפנסיה והוא לא יכול לקבל את המענק, אם הבנתי נכון. זו תלונה שקיבלתי מאדם.
<יגאל ימיני:>
זה מאוד תלוי בגובה הפנסיה, לא בהכרח. לא תמיד זה פוגע.
<עודד פורר (ישראל ביתנו):>
איפה זה נחתך?

<היו"ר משה גפני:>
תגיד את ההבדלים. 

<יגאל ימיני:>
הכנסה נוספת ממוצעת של 2,790 שקלים בחודש, הכנסה מפנסיה, יכולה לשלול לו את המענק. 

<היו"ר משה גפני:>
2,700 לחודש? 

<יגאל ימיני:>
כמעט 2,800 שקלים. 

<מיקי רוזנטל (המחנה הציוני):>
אבל אתה לא מעודד אותו לצאת לעבוד. 

<מוסי רז (מרצ):>
יש לזה גם צד שני. מה אם יש לו קצבה של 10,000?

<מיקי רוזנטל (המחנה הציוני):>
אני לא מדבר על מצב כזה. אם יש לו קצבה כזאת, הוא לא ילך לעבוד. אני מדבר על מישהו שיש לו קצבה נמוכה ויש לו הכנסה נמוכה, האם שם לא כדאי היה להסדיר את זה? 

<יגאל ימיני:>
החוק בא לעודד תעסוקה. אדם שיש לו פנסיה, פחות זקוק לתמיכה מההיבט של מס הכנסה שלילי, של מענק עבודה, כי החוק, הייעוד שלו, המטרה שלו לעודד תעסוקה. אדם שיש לו כבר פנסיה, אז יש לו הכנסה מסוימת.
<מיקי רוזנטל (המחנה הציוני):>
כן, אבל הוא לא עובד, זה בדיוק העניין. זה סותר את מה שאתה אומר בעצמך. 
<יגאל ימיני:>
עוד פעם, זה תלוי בגובה ההכנסה שלו. זה לא לגמרי נשלל.

<מיקי רוזנטל (המחנה הציוני):>
אם אנחנו רוצים לעודד אנשים לצאת לעבודה, וטוב שכך – מצוין, זה אחלה תוכנית. 

<עודד פורר (ישראל ביתנו):>
כשאתה סופר את הפנסיה אתה סופר גם את קצבת הזקנה?

<מיקי רוזנטל (המחנה הציוני):>
אדוני, לצורך העניין זה כמו עם הנכים, באיזה סכום זה מתחיל לפגוע להם בקצבה, וזה אותו דבר. אם אנחנו רוצים שנכים ילכו לעבודה, אנחנו צריכים להעלות את הסכום.
<היו"ר משה גפני:>
קצבת הנכות גם נחשבת כהכנסה?

<יגאל ימיני:>
לא. לא נחשבת בחישוב הבדיקה. 

<היו"ר משה גפני:>
קצבת נכות בשום מקרה. 

<יגאל ימיני:>
לא נכנסת לבדיקת הזכאות.
<עודד פורר (ישראל ביתנו):>
והכנסה מהון? 
<היו"ר משה גפני:>
הוא אמר שלא. 

<שגית אפיק:>
איזה גמלאות? 

<עודד פורר (ישראל ביתנו):>
זאת אומרת, אם לבן אדם יש תיק מניות שמכניס לו סדר גודל של 20–30 אלף שקלים בחודש - - -
<שגית אפיק:>
אם זה עסק. 

<קריאות:>
- - -

<מיקי רוזנטל (המחנה הציוני):>
הוא היה אדם נורמטיבי, הוא עבד וחסך, אם הוא מחזיק את זה בקרן פנסיה, אם הוא מחזיק את זה בבנק הוא מרוויח. 

<מוסי רז (מרצ):>
מי שעושה 20–30 אלף שקל בחודש במניות, הוא גם ידע לעמוד על הזכויות שלו. 

<היו"ר משה גפני:>

אני מציע שתשקלו את העניין הזה. 

<עודד פורר (ישראל ביתנו):>
אל תשכח שתיק הפנסיה שלך הוא גם תיק מניות. 

<היו"ר משה גפני:>
לגבי הדברים האחרים אני מבין שאין בעיה מכיוון שרווח הון לא, קצבת נכות לא נחשב. מה שכן נחשב זה אם יש לו פנסיה, שהפנסיה הזאת היא עד סכום של - - -
<יגאל ימיני:>
2,800 שקלים. 

<היו"ר משה גפני:>
2,800. אבל זה לפי דעתי נמוך מדי מכיוון שהמשמעות של העניין, שזה לא מעודד אנשים לצאת לעבודה. מיקי, אמרת שיש בעיה.

<מיקי לוי (יש עתיד):>
תסיימו את העניין הזה, אני רוצה לשאול על אחד שעבד שנה שלמה והלך מן העולם, נפטר, ומגיע למשפחתו – הוא עבד את אותה שנה; אני יכול לספור את המקרים האלה אולי על שתי ידיים, לא יותר מזה – אבל אז אלה שצריכים את הכסף לשבעה, להתאושש, לא מקבלים כי הוא הלך מן העולם.

<היו"ר משה גפני:>
זה המצב?

<יגאל ימיני:>
כן. 

<היו"ר משה גפני:>
למה? 

<מיקי לוי (יש עתיד):>
אני לא מוכן לזה. 

<מיקי רוזנטל (המחנה הציוני):>
זה סכום בטל בשישים. 

<מיקי לוי (יש עתיד):>
זה מגיע לו. הוא הלך – לא הוא – אני הלכתי ב-1 בינואר לדרכי, עבדתי שנה שלמה. היורשים שלי – רעייתי, הבנים שלי שצריכים – בדרך כלל זה משפחות קשות-יום. תעזבו, זה כסף קטן, זה אולי חמישה מקרים בשנה. אל תתעסקו איתי בעניין הזה. 
<עודד פורר (ישראל ביתנו):>
אני מסכים עם מיקי לגמרי. 

<היו"ר משה גפני:>
מה אתם אומרים?

<עודד פורר (ישראל ביתנו):>
אגב, משפטית אני חושב שזה שלו בכל מקרה. 

<שגית אפיק:>
נכון. דווקא משלמים את זה בסוף השנה. 

<עודד פורר (ישראל ביתנו):>
אני לא יודע על סמך מה אתם לא משלמים לו את זה. 

<אורי שיינין:>
אני אגיד מה הרציונל של החוק. אני כן אגיד כבר שזה משהו שנבחן אותו, אנחנו לא פוסלים אותו על הסף. הרציונל של החוק זה לעודד השתלבות בשוק העבודה.

<עודד פורר (ישראל ביתנו):>
הוא יצא לעבודה ב-1 בינואר בגלל שעודדו אותו כי הוא ידע שהוא יקבל את המענק.

<אורי שיינין:>
כדי לצמצם את תחולת העוני, נכון שבהיבט הזה ברגע שמישהו נפטר - אני לא מתווכח כרגע על שאלה משפטית, אני גם לא משפטן, אם יש לו זכות קניינית או אין לו זכות קניינית בסכום הזה – אבל מהיבט התכליות של החוק, זה כבר לא מתקיים. 
<עודד פורר (ישראל ביתנו):>
לא מסכים איתך. 

<אורי שיינין:>
האם הצדק או זכות הקניין, היא עומדת לזכותו, לא פוסל. 
<מיקי לוי (יש עתיד):>
הנה הדוגמה, הנה תאריכים. עבדתי כל השנה, ב-1 בינואר הלכתי לדרכי. מגיע לי את כל שנה שעברה, המדינה נתנה לי. רק מה? הקדמתי את זמני. אני, אשתי ובניי ממילא - - -
<היו"ר משה גפני:>
אולי תפסיק לתת דוגמאות מעצמך. 

<מיקי לוי (יש עתיד):>
משפחות קשות-יום. 

<היו"ר משה גפני:>
מיקי, תעזוב את הדוגמה מעצמך, בוא נדבר על העניין. קודם כול, אנחנו לא מדברים על נושא שהוא ראוי בכלל לוויכוח. מדובר על סכומים קטנים ומדובר על מקרים בודדים בודדים. למה זה בודדים? א. מכיוון שהוא הולך לעולמו רק אחרי שהשנה הסתיימה. 
<עודד פורר (ישראל ביתנו):>
לא, לא נכון. גם אם הוא עבד חצי שנה. 

<מיקי רוזנטל (המחנה הציוני):>
אם זה מעל חצי שנה - - -

<היו"ר משה גפני:>
באמצע יש בעיה משפטית, אבל נניח הוא עזב – המקרה הפשוט ביותר שעל זה דיבר מיקי לוי. השנה הסתיימה. מגיע לו מענק עבודה, מגיע לו מס הכנסה שלילי. מגיע לו.
<עודד פורר (ישראל ביתנו):>
אין להם סמכות בחוק לשלול את זה.

<היו"ר משה גפני:>
רבותיי, זה שלו. אתם בעצם באים ואומרים, או החוק בא ואומר שהיות והוא לא נמצא בעולם, כבר לא מעודדים אותו לצאת לעבודה מכיוון שהוא כבר לא יכול לעבוד, לכן הוא לא מקבל את הכסף. ועובדתית, זה לא נכון מכיוון שהוא יצא לעבודה בגלל מענק עבודה שלילי, בגלל מס הכנסה שלילי, והוא עבד כל השנה, והכסף הוא שלו, רק הוא היה צריך לקבל אותו בשעה הראשונה של השנה הבאה והוא מקבל אותו שבוע אחרי שמסתיימת השנה. 
זה הדבר היחיד, ולכן לפי דעתי צריך להכניס את זה בפנים. אני לא מדבר אם הוא נפטר באמצע השנה. אם הוא נפטר באמצע השנה זה כבר דיון אחר, זה כנראה דיון משפטי שצריך לבדוק אותו. 

<עודד פורר (ישראל ביתנו):>
אבל אם הוא עבד 11 חודשים, אדוני, לא מגיע לו?

<היו"ר משה גפני:>
לא יודע. משפטית צריך לבדוק את זה, אבל דבר אחד ברור. 

<מיקי רוזנטל (המחנה הציוני):>
אם הוא עבד כל השנה, לא צריכה להיות שאלה. 

<היו"ר משה גפני:>
נכון. 

<קריאה:>
זה בוודאי אין שאלה.

<היו"ר משה גפני:>
בסדר, אין שאלה אבל מיקי שאל, ואני לא ידעתי שיש בעיה כזאת. 
<מיקי רוזנטל (המחנה הציוני):>
אני חושב, אדוני, שתדבר איתם גם על הדיסריגרד. 

<שגית אפיק:>
על הפנסיה. 

<מיקי רוזנטל (המחנה הציוני):>
על הדיסריגרד של הפנסיה. צריך להעלות את זה. אם אתם רוצים לעודד אנשים לעבוד, אז יאללה. גם פה זה לא משמעותי. 

<קריאה:>
זה כסף קטן. 

<מיקי רוזנטל (המחנה הציוני):>
אבל זה כן מעודד אנשים. 

<מיקי לוי (יש עתיד):>
סתם לא יפה כלפי אותן משפחות, זה בדרך כלל משפחות חלשות. זה לא יעלה בשנה אפילו 60,000 שקל. כמה יש כאלה? 

<קריאות:>
- - -

<אורי שיינין:>
אנחנו נבחן את ההצעה בחיוב ואנחנו נעדכן את הוועדה. 

<שגית אפיק:>
לקראת ההצבעות? שנוכל אולי לתקן את זה בנוסח.
<ישי פרלמן:>
הצעת חוק פרטית של חבר הכנסת מיקי לוי באותו נושא עולה היום בוועדת שרים לחקיקה. 
<מיקי לוי (יש עתיד):>
אולי היא תתייתר, אם תבואו לקראתי. 

<ישי פרלמן:>
נכון. אני לא חושב שצריך פה חקיקה. 
<שגית אפיק:>
אתם נותנים את המענק רק שנתי? אם הוא עבד חצי שנה? 
<יגאל ימיני:>
הוא יכול לקבל. 

<שגית אפיק:>
הוא יכול לקבל, ולכן גם אם זה קרה אחרי חצי שנה - -
<עודד פורר (ישראל ביתנו):>
אני לא מבין למה צריך חקיקה פה. 

<שגית אפיק:>
- - לא צריך לחכות לסוף השנה. 

<עודד פורר (ישראל ביתנו):>
גם למה צריך חקיקה פה, לדעתי.

<אורי שיינין:>
לא. חייבים חקיקה. 

<ישי פרלמן:>
אנחנו גם נבדוק אם אפשר - - -

<עודד פורר (ישראל ביתנו):>
למה חייבים חקיקה? אני לא רואה איפה בחוק העניין הזה נשלל. 

<שגית אפיק:>
לא, הבעיה היחידה היא ביישום, לא בחוק. למה ביישום? 

<עודד פורר (ישראל ביתנו):>
אני אומר, זו פרשנות לא נכונה. 

<שגית אפיק:>
כי הם משלמים את זה בדיעבד, הם לא משלמים את זה און-ליין. 

<עודד פורר (ישראל ביתנו):>
ועדיין הפרשנות היא לא נכונה.

<שגית אפיק:>
וכיוון שהם משלמים בדיעבד, הם יכולים - - -

<עודד פורר (ישראל ביתנו):>
אני אשאל אותך שאלה אחרת, משפטית. 

<שגית אפיק:>
אני מסכימה איתך. משפטית אני חושבת שהוא זכאי לזה. 

<עודד פורר (ישראל ביתנו):>
אני נתתי לך שירות, הוצאתי לך חשבונית בסוף השנה והלכת לבית עולמך. 
<שגית אפיק:>
משפטית אני חושבת שהוא זכאי לזה גם במהלך השנה וגם בסוף השנה. כל עוד הוא עבד וענה על תנאי הזכאות שבחוק, הוא זכאי לזה. זו דעתי. 
<ישי פרלמן:>
מבחינה משפטית, הניתוח שלנו אומר – קודם כול, חלק מתנאי הזכאות שבחוק הם תנאים שמתקיימים רק בסוף השנה והם דורשים הגשת בקשה והם דורשים הבאת מסמכים והם דורשים - - -

<עודד פורר (ישראל ביתנו):>
יכולים להגיש את זה יורשיו. 

<ישי פרלמן:>
כמו שאורי אמר, כמו שיגאל אמר, אנחנו לא שוללים את זה על הסף, אני מסביר את העמדה. זה דבר אחד, שחלק מהתנאים מתקיימים אחרי.

דבר שני, יש לנו בעיה מבחינת האחריות של מי שדורש. הנתונים שעל פיהם אנחנו נותנים את המענק הם נתונים שמתקבלים גם ממעסיקים אבל גם שנותן לנו אותו אדם עצמו. והיורש, הוא צריך להתחייב על מה שהמוריש עשה, שזה גם משהו שיוצר אצלנו בעיות. 
<עודד פורר (ישראל ביתנו):>
אגב, זה קורה בכל דיני הירושה? זה המצב. כשמישהו יורש מישהו, זה המצב.
<ישי פרלמן:>
זה גם לא מדויק. יש דברים שאי אפשר להוריש – זכויות אישיות.

<היו"ר משה גפני:>
מה אמרתם? לא הקשבתי, היה לי פה דיון על הסעיף הבא שראשי ערים צריכים להגיע. 
<עודד פורר (ישראל ביתנו):>
שלא צריך פה שינוי חקיקה. 

<ישי פרלמן:>
אמרנו שנבדוק את זה.

<היו"ר משה גפני:>
על מה אמרתם שתבדקו את זה חיובית? על איזה חלק?

<אורי שיינין:>
על הבקשה של היושב-ראש וחבר הכנסת מיקי לוי לגבי הקרובים של נפטר, האם הם יהיו זכאים למענק או לא יהיו זכאים למענק. 
<עודד פורר (ישראל ביתנו):>
אני מבקש שתבדקו גם אם הם עבדו תשעה חודשים או שמונה חודשים.

<שגית אפיק:>
ברור. זה לא משנה. 

<מיקי לוי (יש עתיד):>
זה לא משנה. עודד, אפילו אם עבדו ארבעה חודשים, זכאים. 

<מיקי רוזנטל (המחנה הציוני):>
אז הם זכאים לחלק היחסי. 

<שגית אפיק:>
נכון.

<מיקי רוזנטל (המחנה הציוני):>
מה עם הדיסריגרד?

<היו"ר משה גפני:>
רגע. זה תבדקו באופן חיובי. לגבי הנושא להעלות את הסכום של הפנסיה. 

<אורי שיינין:>
פנסיה, אני חושב שזה נושא טיפה יותר מורכב. 

<היו"ר משה גפני:>
למה? 

<אורי שיינין:>
א. בשונה מהשאלה של חבר הכנסת מיקי לוי, שאנחנו יודעים מה העלויות של זה, לגבי הפנסיה אין לנו מושג בכלל, צריך לבדוק את זה. זה קודם כול אני שם על השולחן. 
מעבר לשאלת העלויות, הרציונל של החוק הוא לעודד עבודה. בסוף, כשיש הכנסות מפנסיה, הן הכנסות שמגלמות הכנסות מעבודה. המענק הזה ניתן לאנשים ברמת הכנסה מסוימת מעבודה, עד גבול מסוים. מעבר לגבול הזה המדינה באה ואומרת – בסדר, כאן אני כבר לא מתערבת. 

לכן, כשמישהו נגיד מרוויח 6,000 שקלים שכר, אבל יש לו עוד 3,000 שקלים מפנסיה, שזה בעצם הכנסת עבודה שרק דחית את התקבולים שלה למועד יותר מאוחר, אז יש לו סך הכול 9,000 שקלים.

<היו"ר משה גפני:>
נשים את זה בקונוטציה הנכונה. מדובר בבן אדם שמקבל פנסיה, ולא גבוהה, פנסיה סבירה.

<עודד פורר (ישראל ביתנו):>
בן אדם שמקבל פנסיה של 2,800 שקלים זה בן אדם שיש לו פנסיה מאוד מאוד נמוכה.

<מיקי רוזנטל (המחנה הציוני):>
נמוכה. לא סבירה. פנסיה נמוכה. 

<היו"ר משה גפני:>
נמוכה, אבל על כל פנים, זה נכון שהוא לא בלי כלום. המציאות הזאת שבה הוא מקבל את הפנסיה הזאת, אם אנחנו לא נותנים לו מס הכנסה שלילי, לא נותנים לו מענק עבודה, הוא לא ילך לעבוד. הרי אנחנו כאילו מתערבים בעניין של להוציא בן אדם לעבודה. 
הוא לא בן אדם שמקבל 10,000 שקל פנסיה, שעליו אנחנו לא מדברים במס הכנסה שלילי. אנחנו מדברים על האיש הזה, שבמקרה הוא גם מקבל פנסיה. הפנסיה עד סכום מסוים, זה לא צריך להיחשב חלק מהעניין, ולפי דעתי זה צריך להיות יותר גבוה. 
<אורי שיינין:>
אבל אני שואל שוב.

<עודד פורר (ישראל ביתנו):>
אז יש לי הצעה בעניין הזה, הרי בסוף אתה רוצה שהוא יצא לעבודה כל זמן שהוא יכול לעבוד. גם אנחנו דנים פה על גיל הפרישה, אנחנו רוצים שגם מישהו שהוא מעל גיל 70, אם הוא יכול לעבוד, שיעבוד.
<היו"ר משה גפני:>
נכון. 

<עודד פורר (ישראל ביתנו):>
למה לא? ברגע שאתה מתחיל לספור לו את המיסוי ולא נותן לו את ההטבות האלה בגלל פנסיה קטנה מאוד שיש לו, אתה מצמצם את האינסנטיב לצאת לעבודה. 

אני גם לא רוצה לתת את האינסנטיב הזה למישהו שיש לו פנסיה באמת של 7,000 או 8,000 שקל, שהיא פנסיה ראויה ומכובדת, ואם הוא רוצה עוד כסף, מה שנקרא - - -

<היו"ר משה גפני:>
אנחנו רוצים שהוא יצא לעבוד, בקיצור מעודדים אותו.
<עודד פורר (ישראל ביתנו):>
אני חושב שאם אנחנו ניקח 70% משכר המינימום, זה הרף שעד שם צריך להגיד לו – אם אתה מרוויח עד 70% משכר המינימום כפנסיה, סדר גודל של 3,500 שקלים, והדיסריגרד - - -
<היו"ר משה גפני:>
כמה? 

<עודד פורר (ישראל ביתנו):>
אני רוצה להצמיד את זה לשכר המינימום, 70% משכר מינימום. מי שיש לו פנסיה שהיא עד 70% משכר מינימום, לא צריך למנוע ממנו את מענק העבודה כי זה סימן שזה מישהו שאם כל חייו הוא עבד וחסך לפנסיה משכר מינימום, שם הוא נמצא. 

<היו"ר משה גפני:>
מה אתם אומרים?

<עודד פורר (ישראל ביתנו):>
שיצא לעבוד, ירוויח עוד 2,000, 3,000 שקל. מה קרה? 

<אורי שיינין:>
לגבי ההצמדה כהצמדה, אנחנו לא נייצר פה שני סעיפי הצמדה. לגבי הסכום עצמו אנחנו נחזור עם תשובה. 
<שגית אפיק:>
הסכום היום מופיע בכלל בחוק או שזה מפרשנות שלכם? 

<יגאל ימיני:>
זה נוסחה. מהבדיקות שעשיתי, פחות או יותר זה הסכום. 

<מוסי רז (מרצ):>
איזה נוסחה? 

<יגאל ימיני:>
סעיף 5. 

<היו"ר משה גפני:>
שמה? 

<יגאל ימיני:>
זה מורכב מכמה פעולות של בדיקה.

<היו"ר משה גפני:>
מאיפה נובע הסכום הזה? 

<נטליה מירוניצ'ב:>
הכנסה נוספת. ככל שהיא יותר גבוהה, זה בהדרגה מוריד.
<היו"ר משה גפני:>
עד כאן זה ברור. נשאלה פה שאלה על מקרה שבו אדם מקבל פנסיה, כשהפנסיה הזאת היא לא פנסיה גבוהה, למה זה מוריד לו ממס הכנסה שלילי. הרי אנחנו רוצים לעודד אותו לצאת לעבוד. 

הם דיברו אם יש לו פנסיה של 2,800 שקלים, שלדעתנו זה נמוך מדי ואנחנו רוצים להעלות את זה. מציע עודד פורר – לא יודע, אפשר לקבל כל הצעה אחרת, רק שתהיה סבירה – שזה יהיה 70%, אם הוא מקבל פנסיה, מהשכר הממוצע במשק. 

<עודד פורר (ישראל ביתנו):>
שכר המינימום. 

<היו"ר משה גפני:>
שכר המינימום, סליחה.

<נטליה מירוניצ'ב:>
צריך לבחון את ההשלכות. 

<עודד פורר (ישראל ביתנו):>
הרי בסוף, כפי שהמדינה קבעה שכר מינימום שהיא רוצה שאנשים ירוויחו - - -

<היו"ר משה גפני:>
עד ההצבעות אתם צריכים לתת לנו שתי תשובות. אחת, בעצם נתתם תשובה חיובית, ואחת אתם בודקים.

<אורי שיינין:>
נבחן בחיוב. 

<מיקי רוזנטל (המחנה הציוני):>
אחת תבחנו באהדה ואחת תבחנו בסימפטיה. 

<היו"ר משה גפני:>
לא, אבל אנחנו משבחים אתכם על החוק הזה. החוק הוא בסדר, הוא חוק טוב, הוא חוק שמעלה את הסכומים והוא בסדר גמור.

<עודד פורר (ישראל ביתנו):>
מצוין. 

<היו"ר משה גפני:>
והמתחיל במצווה אומרים לו גמור. המציאות הזאת היא גם חסרת היגיון כי אם מישהו עבד חלק מהזמן ונפטר, אז היורשים שלו צריכים לקבל, זה כסף שלו. המדינה החליטה על זה בחוק, שמס הכנסה שלילי מגיע לזה שעבד. זה דבר אחד.

והדבר השני הוא שהסכום של מי שמקבל פנסיה 2,800 זה נמוך מדי וצריך להעלות את זה. 

אז הצעה אחת שעלתה כאן – ואנחנו נקבל כל הצעה אחרת – הצעה אחת שעלתה על-ידי עודד פורר, אם זה 70% משכר המינימום, שאז זה נראה שהפנסיה היא באמת לא גבוהה ואנחנו מעוניינים גם אותו לעודד לצאת לעבודה. זאת מטרת הממשלה, זו המטרה בחוק הזה של מס הכנסה שלילי, וגם על זה אנחנו מבקשים שתתנו תשובה חיובית עם נוסחה שתחליטו אתם. אנחנו נקבל כל נוסחה, אבל להעלות את הסכום לסכום סביר. בסדר?
<אורי שיינין:>
בסדר גמור.

<היו"ר משה גפני:>
מי מקריא את החוק? 
<ישי פרלמן:>
ישי פרלמן, רשות המסים. 

סעיף 6, אורי עוד לא דיבר עליו, זה משהו שאנחנו עושים בדרך אגב. קיבלנו פניות מצד אנשים שהעובדה שהמדד משתנה על-פי החוק באמצע השנה, זה יוצר איזשהו בלבול. הם מגישים את הבקשה לקבלת עבודה על סמך מדד ידוע, ואז המדד משתנה לפני שנקבע גובה המענק, לפני שנקבעים הדברים, וזה מבלבל ויוצר מצב שאתה מגיש, אתה לא יודע בדיוק מה התנאים. אנחנו רוצים להפוך את המדד לתחילת השנה כך שכשאנשים מגישים את הבקשה הם ידעו בדיוק את כל התנאים, והמדד ישתנה פעם הבאה בשנה הבאה. זה סעיף 6.
	"תיקון חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) 
	6.

	בחוק להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח–2007‏ (בפרק זה – חוק מענק עבודה), במקום סעיף 8 יבוא:

	
	
	"עדכון סכומים
	8.
	(א)
הסכומים הנקובים בחוק זה, יתעדכנו ב־1 בינואר של כל שנה לפי שיעור שינוי המדד הידוע ביום העדכון לעומת המדד שהיה ידוע ב־1 בינואר של השנה הקודמת; הסכומים המעודכנים כאמור יעוגלו לסכום הקרוב שהוא מכפלה של 10 שקלים חדשים.

	
	
	
	
	
	
	(ב)
המנהל יפרסם בהודעה ברשומות את הסכומים המעודכנים לפי סעיף קטן (א).""


סעיף 7 זה כבר מה שאורי דיבר עליו.
<היו"ר משה גפני:>
הסבר.

<ישי פרלמן:>
זה בעצם מעביר את העדכון של סכומי המדד לתחילת השנה במקום לאמצע השנה כך שכשאני מגיש בפברואר, במרס, בקשה לקבלת מענק עבודה, אני יודע מה הסכומים. היום מה שקורה זה שהסכומים מתעדכנים ביוני, אז במרס הגשתי בקשה על סמך סכומים X, ויקבלו את ההחלטה על סמך סכומים Y, קיבלנו פניות שזה יוצר בלבול ואנחנו רוצים לתקן את זה. 
<היו"ר משה גפני:>
טוב.

<ישי פרלמן:>
סעיף 7 זה הסעיף שאורי דיבר עליו קודם, אני רק לא יודע אם אורי אמר שזאת הוראת שעה לשנה אחת. 
	 "חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) – הוראת שעה לעניין הגדלת מענק עבודה המשתלם בעד הכנסה שהופקה בשנת המס 2018
	7.

	בתקופה שמיום כ"ד בטבת התשע"ט (1 בינואר 2019) עד יום ג' בטבת התש"ף (31 בדצמבר 2019), יקראו את חוק מענק עבודה, לגבי מענק עבודה המשתלם בעד הכנסה שהופקה בשנת המס 2018, כך:"


<שגית אפיק:>
למה זה רק לשנה?

<אורי שיינין:>
ראשית, כל התוכנית של נטו משפחה התחילה במקור כתוכנית שהיא הוראת שעה.

<שגית אפיק:>
אבל עכשיו עשיתם אותה קבע בנקודות זיכוי. 
<מיקי רוזנטל (המחנה הציוני):>
כן, זהו. 

<אורי שיינין:>
בנקודות זיכוי. יש לנו בסוף את הנומרטור וצריך להתכנס למסגרות התקציביות, ולכן זה נקבע כרגע להוראת שעה לשנה. 
<(היו"ר מיקי רוזנטל, 10:26)>
<שגית אפיק:>
ואתם תשקלו הארכה של זה ככל שזה יצליח? 

<אורי שיינין:>
אני מעריך שככל שזה יצליח, קובעי המדיניות יצטרכו לשקול האם להמשיך או להשאיר את הוראת השעה לשנה. 

<היו"ר מיקי רוזנטל:>
כמה העלות התקציבית של הכול?

<אורי שיינין:>
750 מיליון שקל. 

<היו"ר מיקי רוזנטל:>
בקיצור, אנחנו היינו שמחים שזה יעבור לקבוע. מאוד. 
<אורי שיינין:>
יש לך הצעה מאיפה? 

<היו"ר מיקי רוזנטל:>
תרשמו את זה כבקשה. אני יודע את הקושי, אנחנו מבינים. 

<שגית אפיק:>
אבל אפשר כמו בנקודות זיכוי. הכנסנו בנקודות זיכוי סעיף דיווח, שתדווחו לנו האם אתם מתכוונים לעשות את זה הוראת קבע, ולפני שהגענו לנובמבר 2018 הארכתם את זה להוראת קבע בעצמכם. אולי אפשר גם פה לנסות את זה. 

<היו"ר מיקי רוזנטל:>
החיוך שלך לא נרשם בפרוטוקול, לצערי, אבל הוא מקסים. 

<רועי פולקמן (כולנו):>
אפשר לעשות את הפטנט הזה שרושמים דיווח כי אם עושים את זה לתמיד יש כאן השלכות. 
<שגית אפיק:>
כן, יש נומרטור. 

<רועי פולקמן (כולנו):>
נכון. אנחנו נשים פה שלט גדול שיהיה כתוב: תדע כל אם עבריה שהנומרטור שומר על תקציב מדינת ישראל. 

<שגית אפיק:>
מה עשינו בלעדיו לפני שנתיים? 

<רועי פולקמן (כולנו):>
אני לא יודע, סוף סוף המדינה מתנהלת באחריות. 

<מיכל בירן (המחנה הציוני):>
ממש. 

<רועי פולקמן (כולנו):>
כן, באמת, באחריות. לא בהפקרות של גחמות פוליטיות. 

<מיכל בירן (המחנה הציוני):>
אתה צוחק? 

<רועי פולקמן (כולנו):>
אני מדבר ברצינות. 

<היו"ר מיקי רוזנטל:>
אתה רוצה לפתוח את הדיון הזה?

<רועי פולקמן (כולנו):>
כן. 

<מיכל בירן (המחנה הציוני):>
החלטה קפריזית להוריד אחוז במע"מ בלי לדבר עם אף אחד; החלטה קפריזית לתת את הרווחים ממובילאיי לחברות החזקות במשק.
<קריאה:>
- - -

<מיכל בירן (המחנה הציוני):>
לא. חסרי אחריות ממש, וכל השיטה הזאת שאתם מחלקים פה - - -

<רועי פולקמן (כולנו):>
מאוד מתסכל אותה שהכול עובד פשוט. 

<מיכל בירן (המחנה הציוני):>
מה זה עובד. 

<קריאות:>
- - -

<היו"ר מיקי רוזנטל:>
חברים, אני בכל אופן מעדיף שנחזור לחוק. תודה רבה לכם. 

<רועי פולקמן (כולנו):>
קשה להיות באופוזיציה.

<היו"ר מיקי רוזנטל:>
לא, לא קשה.

<רועי פולקמן (כולנו):>
לא, למיכל קשה.

<מיכל בירן (המחנה הציוני):>
איך אתה אומר את זה ביום כזה שכל כך בושה להיות בקואליציה, תגיד לי, אלוהים. 

<היו"ר מיקי רוזנטל:>
חבריי האהובים. מיכל, אני מבקש. בבקשה. כשגפני יבוא, תתחילו להפריע. 
<עודד פורר (ישראל ביתנו):>
האופוזיציה מנהלת את הוועדה, מה אתם רוצים. 

<מיכל בירן (המחנה הציוני):>
אני עוברת תכף לעבודה ורווחה אז יהיה לכם שקט. 

<היו"ר מיקי רוזנטל:>
היינו בסעיף 7(1).

<ישי פרלמן:>
	
	"
	(1)
בסעיף 1, לפני ההגדרה "הכנסה חודשית ממוצעת" יקראו:
    ""בן זוג" – מי שהיה במשך כל שנת המס נשוי או ידוע בציבור, ובלבד

    שהוא מנהל משק בית משותף עם בן זוגו;""


פה אנחנו מוסיפים באופן מפורש לתוך החוק ידוע בציבור. כמו שאורי אמר, יש פה מענק מוגדל למי שבן הזוג שלו עובד, אז גם אם בן הזוג שלך הוא ידוע בציבור והוא עובד, אז גם תקבל את המענק המוגדל. מן הסתם, זה גם משליך על כל שאר המקומות בחוק שכתוב בן זוג, שזה לרבות מקרים שבהם נשלל המענק לגבי בן זוג עם הכנסה מאוד מאוד גבוהה.
<(היו"ר משה גפני, 10:29)>
	
	"
	(2)
בסעיף 2 –

	
	
	
	(א)
בכל מקום, במקום "4,780" יקראו "5,000";

	
	
	
	(ב)
בפסקה (1)(ג), המילים "ואינה עולה על 6,210 שקלים חדשים" – יימחקו;

	
	
	
	(ג)
בפסקה (2)(ג), המילים "ואינה עולה על 6,810 שקלים חדשים" – יימחקו;

	
	
	(3)
בסעיף 4, בכל מקום, במקום "4,780" יקראו "5,000";

	
	
	(4)
בסעיף 5(ב)(2) – 

	
	
	
	(א)
ברישה, במקום "11,940" יקראו "12,380";

	
	
	
	(ב)
בפסקת משנה (א), במקום "4,780" יקראו "5,000";

	
	
	
	(ג)
בפסקת משנה (ב), במקום "4,780" יקראו "5,000";

	
	
	(5)
בסעיף 6, במקום "4,780" יקראו "5,000";"


כל התיקונים האלה שהקראתי עכשיו זה מה שאורי הסביר, זה העלאת הקצה של הטרפז מ-4,780 ל-5,000, ותיקונים נוספים שצריך לעשות בהמשך בסעיפים אחרים בחוק.
הדבר הזה גם מגדיל בעצם את טווח ההכנסות באופן כללי כי השיפוע, הסוף מגיע ליותר כסף, כך שהיום כשמישהו מקבל 6,210 שקלים והוא כבר מפסיק לקבל מענק, אחרי התיקון הזה אדם כזה יוכל לקבל עד 6,350 שקלים והוא עדיין יקבל מענק, ועוד תיקונים אחרים גם לגבי הכנסה של בן זוג ששוללת את קבלת המענק. אלה בעצם תיקונים משלימים לתיקון.
	
	"
	(6)
בסעיף 6א –

	
	
	
	(א)
בכותרת השוליים, במקום "לאם עובדת" יקראו "להורה עובד";

	
	
	
	(ב)
בסעיף קטן (א), במקום "עובדת שהיא אם לילד אחד או יותר, הזכאית למענק לפי הסעיפים האמורים, תהיה זכאית" יקראו "עובד שלו ילד אחד או יותר בשנת המס, הזכאי למענק לפי הסעיפים האמורים, יהיה זכאי";"


שני הסעיפים האלה זה מה שאורי הסביר, זה השוואה של המענק להורה שהוא גבר להורה שהיא אם, בעצם בין אב לאם, שהאב יקבל 150% ממה שהוא מקבל היום שהוא המענק הבסיסי. 
<היו"ר משה גפני:>
למה אתם עושים את זה הוראת שעה? זה חוק טוב. 

<אורי שיינין:>
הסברנו כשהיושב-ראש היה בחוץ. 

<מיכל בירן (המחנה הציוני):>
זה לא היה משכנע. 

<היו"ר משה גפני:>
לא, באמת. זה חוק טוב, אנחנו כולנו – גם הקואליציה, גם האופוזיציה - - -

<מיקי רוזנטל (המחנה הציוני):>
אל תשתמש במילה שמתחילה בנו"ן. עכשיו תסביר. 

<היו"ר משה גפני:>
גם הקואליציה, גם האופוזיציה, תומכים בתיקון הזה של הממשלה ואתם מציגים כאן דבר שהוא נכון. רוצים לעודד אנשים לצאת לעבודה, נותנים להם מס הכנסה שלילי, מעלים את זה באופן סביר. יש את שתי ההערות שאמרנו, והרושם שלי שאתם תקבלו את זה ותיתנו תשובה חיובית.
אז למה זה צריך להיות הוראת שעה, למה זה לא יכול להיות הוראת קבע? הרי אם לא יהיה כסף ופתאום המשק יקרוס ויהיו בעיות שיצטרכו כסף מן הגורן ומן היקב וגם מפה, אז אתם תוכלו להביא חוק במסגרת חקיקה כללית. אם המצב המשקי והכלכלי יהיה אותו דבר, אז זה יימשך, אף אחד לא יבטל את זה, לא יהיה שר אוצר שיבטל את זה אלא אם כן יקרה משהו. ואם יקרה משהו, זה לא יהיה הדבר היחיד מכיוון שאז יצטרכו להביא הרבה כסף מכל מיני מקומות. אז למה אי אפשר לעשות את זה נורמלי? למה זה צריך להיות הוראת שעה? ואל תגיד מילה שמתחילה בנו"ן.

<אורי שיינין:>
נו"ו זה מחוץ ל - - -
<היו"ר משה גפני:>
מחוץ לא'-ב' של ועדת הכספים. 
<אורי שיינין:>
אין את זה באשרי יושבי ביתך, אנחנו לא נתחיל גם.

<היו"ר משה גפני:>
לא. אשרי יושבי ביתך יהיה חריג. 

<אורי שיינין:>
לא, אין שם נו"ן.

<היו"ר משה גפני:>
אין שם נו"ן, נכון. אם היה, היינו מחריגים אותו. 

<אורי שיינין:>
חוק יסודות התקציב מחייב את הממשלה ואת הכנסת כשמחוקקים חוק להיות ערוכים מבחינה תקציבית באופן תלת-שנתי ולא רק לשנה אחת, ולכן חלק מהמסגרות הפיסקליות שההוראה הזאת חלה רק בשנת 2019 - - -
<מיקי רוזנטל (המחנה הציוני):>
קיבלת ממני כזאת מחמאה, אמרתי שיש לך כזה חיוך מקסים. אתה לא יכול לסרב עכשיו. 

<היו"ר משה גפני:>
בסדר. אנחנו נבטל את הוראת השעה כי זה לא מחייב את חברי הכנסת. זה החוק. זה מחייב את הממשלה, לא מחייב את חברי הכנסת. מה שאמרת, אמרת ככה. אמרת שהדבר הוא נכון, הוא חיובי, וכו', כפי שהצגת את החוק. יש בעיה, אתם לא יכולים להביא את זה לשלוש שנים – הבנתי. אנחנו כן יכולים, ולכן אנחנו נעזור לכם ונעשה את זה לקבע. 
<אורי שיינין:>
צריך להבהיר שכדי להעביר את זה נצטרך להביא מקור לשנים 2020 - - -

<היו"ר משה גפני:>
אתם יכולים להביא, אתם יכולים לא להביא. הנומרטור מחייב להביא מקור – אתכם, לא אותנו. אנחנו לא חייבים. 
<ישי פרלמן:>
זה אומר שהממשלה תתנגד.

<מיקי רוזנטל (המחנה הציוני):>
לא, אל תגיד Flat, גם פ' אסור להגיד. 

<אורי שיינין:>
לא אמרתי שום דבר. 

<שגית אפיק:>
לא, הוא אומר שלפי החוק הממשלה צריכה להתנגד. זה בעצם מה שהוא רוצה לומר לכם. 

<היו"ר משה גפני:>
נצור לשונך מרע זה באשרי יושבי ביתך, נכון? 

<אורי שיינין:>
לא. 

<היו"ר משה גפני:>
שמישהו יביא סידור. 

<אורי שיינין:>
"מלכותך מלכות כל העולמים, ממשלתך בכל דור ודור, סומך השם לכל הנופלים."
<היו"ר משה גפני:>
אין נו"ן?

<אורי שיינין:>
אני מכיר מדרש שאומר שדוד המלך, לא הייתה לו מילה בנו"ן. היה רק נפילה.
<קריאות:>
- - -

<אורי שיינין:>
אז הוא לא שם נו"ן באשרי יושבי ביתך, ובסמ"ך הוא עשה סומך השם לכל הנופלים. 
<מיקי רוזנטל (המחנה הציוני):>
הדיון נהיה מעניין. אני חושב באמת שאם נעשה את זה לא בהוראת שעה זה יהיה שבעתיים מעניין.
<אורי שיינין:>
הרב גפני, אמרו לי שזה גמרא, זה לא מדרש.

<היו"ר משה גפני:>
"פותח את ידיך", זה ברור, צריך לכוון בפסוק הזה.

<קריאה:>
כתוב בגמרא שבגלל "נפלה לא תוסיף עוד קום", בגלל זה לא נכנס נו"ן. 
<היו"ר משה גפני:>
באיזה גמרא זה כתוב?

<קריאה:>
אני לא זוכר, אני יכול לבדוק.

<היו"ר משה גפני:>
אם אין נו"ן באשרי יושבי ביתך, אז אין. 

<מיקי רוזנטל (המחנה הציוני):>
אז זה יכול להיות לא כהוראת שעה, לפי רב רוזנטל.
<היו"ר משה גפני:>
כן, מאשרי יושבי ביתך יש לנו ראיה.

<מיקי לוי (יש עתיד):>
רעיון מצוין. 
<מיקי רוזנטל (המחנה הציוני):>
רב רוזנטל, אל תזלזלו. 

<היו"ר משה גפני:>
באמת, זה צריך להיות קבוע. עכשיו אני מדבר מקצועית – תעזוב רגע את הנושא הציבורי ואת הסיוע לאנשים שייצאו לעבודה – אני מדבר עכשיו מקצועית. לא יבטלו את זה. כמו שלא ביטלו את מס הכנסה שלילי כשהתחיל – ואני הייתי שותף להתחלה – להיפך, זה כל הזמן משתכלל, עכשיו גם משכללים את זה. מוסיפים, מצמידים – גבר כמו אישה, וכו'. בסדר גמור.

אלא מה? יכול לקרות מצב שבו הממשלה תיכנע למצב כלכלי מאוד קשה והיא תצטרך לבטל את זה. הביטול של זה לא עושה הרבה, יצטרכו להביא עוד דברים. 

זאת אומרת, אם יקרה, אנחנו כולנו מקווים שלא יקרה דבר כזה, לכן יש באשרי יושבי ביתך פותח את ידיך, שאם הוא לא כיוון בזה, לא יצא. אנחנו יודעים שהקב"ה יעזור שיהיה מצב כלכלי טוב. אם חס וחלילה לא, אתם תצטרכו להביא הרבה דברים, אז תבטלו גם את זה – כמו עוד דברים שיהיו קשים אז, אבל תהיה גם אווירה של מצב קשה. היום האווירה, בצדק, שהמצב הכלכלי הוא מצב טוב. לפי דעתי אנחנו נבטל את הוראת השעה.

<אורי שיינין:>
זה 750 מיליון שקל.

<היו"ר משה גפני:>
מה 750 מיליון?

<אורי שיינין:>
ההצעה הזאת.

<היו"ר משה גפני:>
מה זה משנה. ב-2019, 750, זה מה שאתם מביאים. אלא מה? ב-2020 זה יהיה גם כן 750? בסדר, אז אם לא יהיה כסף לממשלה, אז אמרתי, היא תבטל את זה. 

<אורי שיינין:>
כרגע, אין כסף. זה בדיוק הנקודה.

<היו"ר משה גפני:>
יש. 

<מיקי רוזנטל (המחנה הציוני):>
אני השתכנעתי מהנאום של שר האוצר במליאה. 

<היו"ר משה גפני:>
שמה?

<מיקי רוזנטל (המחנה הציוני):>
הוא אמר שיש הרבה הכנסות והמצב מצוין.
<היו"ר משה גפני:>
בלי שר האוצר אני אומר, המצב הכלכלי הוא מצב טוב.

<מיקי רוזנטל (המחנה הציוני):>
ותקף אותנו שאנחנו משחירים את המציאות, אז הנה אנחנו מלבינים אותה.

<מוסי רז (מרצ):>
מי אמר ששחור זה רע?

<היו"ר משה גפני:>
תשובה גם על זה. אתם לא יכולים להביא בגלל הנומרטור, זה מובן. זה לא מובן, אבל זה המצב. אבל התירוץ הזה לא אמור לגבינו. אתם קבעתם את החוק בנומרטור ושכנעתם אותנו בזה, מה שמיקי רוזנטל אמר לי שאני טועה, וכנראה הוא צדק, שאתם אמרתם לנו – אתם יכולים כן לחוקק, אתם לא מתחשבים. 

הנומרטור לא חל על חברי הכנסת. אתה זוכר שהם הסבירו לנו את זה? 

<מיקי רוזנטל (המחנה הציוני):>
וגם המקור, אגב, ששאלת אדוני, זה ממסכת ברכות, כ"ד.

<היו"ר משה גפני:>
זה המקור? ללכת לחפש?

<מיקי רוזנטל (המחנה הציוני):>
לא, אתה לא צריך לחפש אם אני אומר.

<היו"ר משה גפני:>
רב רוזנטל אומר.

<מיקי רוזנטל (המחנה הציוני):>
אתה יודע שמה שאני אומר, זה בסלע. 

<היו"ר משה גפני:>
אורי, תשובה.

<אורי שיינין:>
התשובה היא שכרגע, כדי להכניס את זה אנחנו נצטרך להביא מקור אחר בשנים 2010, 2011 - - -
<מוסי רז (מרצ):>
הוא הסביר לך, אתה לא צריך.

<היו"ר משה גפני:>
אתה לא צריך. אני לא מבקש ממך. תגיד אם זה נכון או לא נכון. 
<טמיר כהן:>
2020. לא 2011. 
<היו"ר משה גפני:>
אל תגיד מקור. מקור – אנחנו נחליט. אתם אפשרתם לנו לקבל החלטה. בגלל שאנחנו תומכים בחוק בהתלהבות אנחנו אומרים, בואו נשאיר את זה ואם חס וחלילה המצב יהיה קשה, תבטלו.

טוב, תתנו לנו תשובה על זה. בסדר?

<אורי שיינין:>
טוב.

<מיקי רוזנטל (המחנה הציוני):>
יופי. הלאה, אפשר להמשיך. 

<היו"ר משה גפני:>
אתם יכולים להוציא הודעה לעיתונות שכל חברי הוועדה – קואליציה ואופוזיציה – שיבחו את שר האוצר ואת הפקידים. 

<מיקי רוזנטל (המחנה הציוני):>
כן. בהחלט. 

<היו"ר משה גפני:>
זה לא שווה 750 מיליון שקל ב-2020?

<ישי פרלמן:>
פסקה (ג) זה הסעיף שמדבר על המענק הנוסף למשפחה שבה שני ההורים עובדים. 

	
	
	"
	(ג)
אחרי סעיף קטן (א) יקראו:

	
	
	
	
	"(א1)
	(1)
נוסף על האמור בסעיף קטן (א), עובד כאמור באותו סעיף קטן שיש לו בן זוג עובד, יהיה זכאי לתוספת מענק בעד כל חודש עבודה בפועל בשנת המס שלא קיבל בו הכנסת עבודה מאת קרובו, בסכום המתקבל מהכפלת סכום המענק בעד כל חודש במקדם."


<היו"ר משה גפני:>
תסביר.

<ישי פרלמן:>
אני אקריא את ההגדרות, אי אפשר להבין את זה בלי ההגדרות. 

	
	
	
	
	"
	(2)
בסעיף קטן זה –

	
	
	
	
	
	"בן זוג עובד" – בן זוג, שהוא עובד או עצמאי, שהכנסתו החודשית הממוצעת בשנת המס אינה נמוכה מסכום ההכנסה החודשית הממוצעת הנמוכה ביותר המזכה במענק לפי סעיף 2(1)(ב);

	
	
	
	
	
	"מקדם" – התוצאה המתקבלת מהכפלת שיעור העבודה המשפחתית ב־30%;

	
	
	
	
	
	"חודשי העבודה המשפחתית" – מספר חודשי העבודה בפועל בשנת המס, שבהם מקבל המענק לא קיבל הכנסת עבודה מאת קרובו, או שבהם הבן זוג העובד של מבקש המענק לא קיבל הכנסת עבודה מאת קרובו, לפי הנמוך;

	
	
	
	
	
	"שיעור העבודה המשפחתית" – התוצאה המתקבלת מחלוקת מספר חודשי העבודה המשפחתית ב־12.";"


באופן בסיסי, מה שהסעיף הזה אומר הוא שאם עובד זכאי למענק ובן הזוג שלו מרוויח מעל הסכום המזכה במענק חודשי מלא, שזה היום 3,580 שקלים, אז אותו עובד שבן הזוג שלו מרוויח מעל 3,580 שקלים יקבל 30% תוספת על המענק שאותו הוא מקבל, כלומר הוא יקבל 130% מענק.

<היו"ר משה גפני:>
תגיד במספרים על מה אנחנו מדברים.
<מיקי רוזנטל (המחנה הציוני):>
תגיד בשפת בני אנוש. תא משפחתי, שני בני זוג מרוויחים X, עכשיו תגיד את המספרים.

<אורי שיינין:>
לצורך העניין, שניהם מרוויחים 5,000 שקלים, בעולם החדש, ויש להם שלושה ילדים. כל אחד מהם, עד עכשיו היא הייתה מקבלת 720, הוא היה מקבל 480 לחודש מענק. 
<היו"ר משה גפני:>
480 זה אם אין לה ילדים. 

<אורי שיינין:>
לא. הוא – 480.

<היו"ר משה גפני:>
האישה הייתה מקבלת 720. 

<אורי שיינין:>
הוא – 480. בעולם החדש - - -

<היו"ר משה גפני:>
בעולם החדש, הכוונה אחרי חקיקת החוק.

<אורי שיינין:>
אחרי שתאשרו את תיקון החקיקה הזה, מה שיהיה זה ששניהם יקבלו 930 שקלים, כל אחד מהם. 

<נטליה מירוניצ'ב:>
בתנאי ששניהם עובדים. 

<אורי שיינין:>
בהנחה ששניהם עובדים.

<היו"ר משה גפני:>
כן, אני מדבר על זה. 

<מיקי רוזנטל (המחנה הציוני):>
ברור. הרי זה מענק עבודה. 

<שגית אפיק:>
איך זה מתיישב שבסעיף 5 יש הפחתת מענק בשל הכנסות בן זוג? אתה יכול להסביר את היחס לסעיף הזה, כי היום יש את סעיף 5 שאומר שאם לבן הזוג הייתה הכנסה, אז יש הפחתה. 

<ישי פרלמן:>
זה עדיין קיים. ברגע שההכנסה של בן הזוג יותר מדי גבוהה - - -
<שגית אפיק:>
יותר מדי גבוהה זה מעל 3,500?

<ישי פרלמן:>
לא. 

<שגית אפיק:>
אז מה זה יותר מדי גבוהה?

<ישי פרלמן:>
זה תלוי בסכום שלך. 

<אורי שיינין:>
ברמת הכנסה של משק בית. 

<יגאל ימיני:>
סדר גודל של 14,900 כמעט 15,000 שקל ביחד, זה שולל את המענק – של שניהם ביחד ברוטו. 

<שגית אפיק:>
זה שולל את המענק גם אם ההכנסה שלך נמוכה?

<יגאל ימיני:>
יכול להיות שהוא נניח מרוויח 9,000 שקל משכורת, היא מרוויחה 5,000 שקל, היא תקבל מענק. תהיה פגיעה חלקית.

<היו"ר משה גפני:>
מתי היא מפסיקה לקבל מענק?

<יגאל ימיני:>
בסביבות 15,000 ברוטו של שניהם ביחד.

<שגית אפיק:>
פה אתם מסתכלים על התא המשפחתי. זה מעניין, כי בנקודות זיכוי אתם לא יכולים להסתכל על התא המשפחתי. נכון?

<אורי שיינין:>
שזה לא חלק מהפקודה, אני מזכיר. 

<נטליה מירוניצ'ב:>
זה משהו אחר. פה אנחנו מסתכלים, לא המעסיק מסתכל. 

<אורי שיינין:>
אני מזכיר, זה לא חלק מפקודת מס הכנסה, זה חוק שהוא נפרד. זה מענק. 

<נטליה מירוניצ'ב:>
כל החישובים אצלנו. 

<היו"ר משה גפני:>
אם אתם מקבלים את העיקרון של תא משפחתי, אני רגוע, אז עכשיו אנחנו נתחיל לדבר גם על נקודות זיכוי, אבל אם אתם לא מסתכלים על התא המשפחתי אז אתם לא מסתכלים גם פה. 

זאת אומרת, אם הבעל מרוויח סכום שמוריד ממנו את מס הכנסה שלילי, האישה מרוויחה סכום שכן מזכה אותה במס הכנסה שלילי, אבל שניהם יחד יכולים להפסיד אם אנחנו מחשבים את זה כתא משפחתי, אז למה פה זה לא כל אחד בנפרד? האישה מרוויחה והיא זכאית; הבעל מרוויח והוא לא זכאי. למה פה אתם מכניסים את התא המשפחתי? אני מוכן לקבל את זה, זה בסדר, אני גם חושב שאידיאולוגית זה נכון אבל אז צריך להחשיב את זה לכל אורך החזית. את בטח תגידי שיש את הבעיה כי זה שני מעסיקים וצריך לראות. בסדר, אבל אתם פה נמצאים בשבילנו, אתם יודעים לעשות את החשבון.
<נטליה מירוניצ'ב:>
יש כאן שאלה תפעולית. 

<אורי שיינין:>
יש כאן שאלה תפעולית ויש כאן היבט שהוא מהותי. 

<היו"ר משה גפני:>
תפעולי, בסדר. 
<אורי שיינין:>
אני לא אתייחס לתפעולי.

<היו"ר משה גפני:>
בסדר. מדינה שיכולה לייצר מל"טים נגד איראן, לא יכולה לעשות תפעולי את מס הכנסה שלילי? אל תעבדו עלינו. 

<אורי שיינין:>
מהותית, לא בכדי החוק הזה הוא חוק שלא נכלל בתוך - - -

<היו"ר משה גפני:>
לא חשוב, אני שואל על העיקרון. החוק הזה, אני מקבל אותו, אבל אני מדבר באופן עקרוני.

<אורי שיינין:>
כן, אבל באופן עקרוני יש הרבה מענקים – נגיד סבסוד מעונות יום מסתכל על ההכנסה של שני בני הזוג. יש הרבה כאלה ממשלתיים שבהם כן מסתכלים על הכנסת משק הבית ולא רק על הכנסה פרטנית. 

מיסוי בישראל, השיטה – ויש פה את נטליה שהיא מומחית הרבה יותר גדולה ממני – מסתכל על היחיד. זה הבדל מהותי, זה לא הבדל סמנטי.
<היו"ר משה גפני:>
נכון. אז זה לא תפעולי. 

<אורי שיינין:>
זה מעבר להיבטים התפעוליים.

<שגית אפיק:>
אבל נקודות זיכוי ומענק מס הכנסה שלילי, יש ביניהם דמיון. 

<אורי שיינין:>
אני לא אומר שזה משהו שהוא מאוד שונה. 

<נטליה מירוניצ'ב:>
זה לא אותו דבר.

<אורי שיינין:>
גם סבסוד מעונות יום, יש דמיון בינו לבין - - -

<היו"ר משה גפני:>
לא, לא, לא. אני מקבל גם על סבסוד מעונות יום אבל זה משהו דומה לחלוטין. בסבסוד מעונות יום אנחנו הולכים לפי התא המשפחתי - כמה יש רווח לכל בני המשפחה, כולל הילדים, הבנים, האם יש להם רווח. 

<אורי שיינין:>
מסתכלים רק על ההורים. 

<היו"ר משה גפני:>
אתם לא מדברים רק על ההורים, בחייך. סולם השקילות, אתם לא מדברים רק על ההורים. 

<אורי שיינין:>
לא, גם פה אתה מסתכל.

<היו"ר משה גפני:>
בסדר. אל תוריד לי את הבדיחה. סולם השקילות – הרי הבאתם החלטה לממשלה וקיבלתם החלטה. סולם השקילות הולך על כל בני הבית. נכון? סבסוד מעונות, סבסוד משפחתונים – זה הכנסה של כל הבית. נכון או לא? סבסוד מעונות – המשפחה שמרוויחה סכום מסוים מקבלת סבסוד עד סכום מסוים. על מה זה הולך? זה הולך על הבעל? האישה? הילדים? כל הבית? על מי זה הולך?
<נטליה מירוניצ'ב:>
אנחנו צריכים להבחין בין מענקים שזה תשלומי העברה שניתנים. גם במס הכנסה שלילי, במקור המחשבה הייתה אגב ילדים, כלומר התכנון היה שזה מגיע למשפחות עם ילדים, אחרי זה הצטרפו גם אנשים מבוגרים מעל גיל 55, אבל זו המחשבה. 
<היו"ר משה גפני:>
לגבי משפחתונים.

<נטליה מירוניצ'ב:>
במהות, מדובר במענק – זה תשלום העברה, זה לא מס. זה פשוט לא מס. 

<היו"ר משה גפני:>
על מה את אומרת שזה תשלום העברה? 

<נטליה מירוניצ'ב:>
אני מדברת על נקודות זיכוי שזה מס אישי של בן אדם, שאנחנו עושים חישוב באמצעות המעסיק. 
<היו"ר משה גפני:>
לפי הסדר, אני כבר מתחיל להתבלבל. נטליה, יש לי ויכוח – אני רוצה קודם כול שתגידי שאני צודק.

החלק הזה של המשפחתונים, הסכום שהמשפחה מרוויחה, כדי לסבסד מדובר על הסכום שכל המשפחה מרוויחה.

<אורי שיינין:>
ההורים. 

<היו"ר משה גפני:>
זה מחולק לפי מספר הנפשות. 

<נטליה מירוניצ'ב:>
השיקול הוא תקציבי. אנחנו היינו שמחים לתת לכל המשפחות סבסוד או מענק או משהו.

<היו"ר משה גפני:>
לא אמרתי, לא ביקשתי כסף. אמרתי, רק החישוב הוא לפי מספר הנפשות בבית, מחולק לפי ההכנסה של כולם יחד.

<ישי פרלמן:>
לא. מענק עבודה לא עובד ככה. 

<שגית אפיק:>
בצהרונים הוא שואל. 

<היו"ר משה גפני:>
שאלתי בצהרונים.

<שגית אפיק:>
הוא לא שואל על מענק מס הכנסה שלילי. הם לא רלוונטיים לצהרונים.

<ישי פרלמן:>
לא רלוונטי. 

<היו"ר משה גפני:>
מס הכנסה שלילי זה גם מס. 

<קריאות:>
לא. 

<מיקי רוזנטל (המחנה הציוני):>
לא. זה מענק. 

<אורי שיינין:>
גם הוא משולם ליחיד.

<היו"ר משה גפני:>
אבל עם כל הכבוד, כשהסבירו לי את זה אתם עוד לא הייתם במשרד האוצר. הסבירו לי שמס הכנסה שלילי הוא מס, אבל הוא מס הפוך מהמס הרגיל. לכן קוראים לזה מס הכנסה שלילי, וכשהיה דיון להפוך את זה למענק עבודה, אז דובר על העניין הזה שוב. 

מס הכנסה רגיל, עושים חשבון כמה אתה מרוויח, ואתה משלם לרשות המסים את המס לפי החוק. זה מס הכנסה רגיל. מס הכנסה שלילי, אותו דבר – תשמעו אותי, אפילו אם אני לא צודק – ככה הסבירו לי, לא אמרתי את זה מעצמי.
מס הכנסה שלילי, לוקחים בחשבון כמה אתה מרוויח, ולפי מה שאתה מרוויח המדינה משלמת לך. אם אתה מרוויח יותר במס הכנסה רגיל, אתה משלם יותר; אם אתה מרוויח פחות במס הכנסה שלילי אתה מקבל יותר. זה מס הכנסה שלילי, לכן קראו לזה מס הכנסה שלילי, הוא שייך לדיני המס, רק חיובי ולא שלילי. לכן קראו לזה מס הכנסה שלילי, עד שהגיעו למסקנה שהיות והמס הזה, הוא יוצר מצבים שבהם הבן אדם יוצא לעבודה, קראו לזה מענק עבודה. אז למה זה לא אותו דבר?

<נטליה מירוניצ'ב:>
אני מציעה לפתוח את הפרוטוקולים וכל הדיונים, אני בעצם הייתי שותפה לתכנון מס הכנסה שלילי.
<היו"ר משה גפני:>
ומה אמרת? לא נפתח את הפרוטוקולים, נאמין לך. תגידי מה אמרת. 

<נטליה מירוניצ'ב:>
ואנחנו כל הזמן אמרנו שמדובר בקצבה שניתנת למשפחות עם ילדים. קראנו לזה איך שקראנו.
<היו"ר משה גפני:>
מה זה קראתם? קראתם. 

<נטליה מירוניצ'ב:>
מראש אמרנו שזה לא מס הכנסה עם סימן מינוס. אנחנו לא יכולים לעשות את זה דרך מעסיק, ותפעולית זה לחלוטין שונה. 

<היו"ר משה גפני:>
טוב. 

<מיקי לוי (יש עתיד):>
לא שינינו את השם למענק עבודה?

<שגית אפיק:>
כן, שוּנה, אחרי כמה שנים.

<היו"ר משה גפני:>
הוא שוּנה, אבל הוא היה מס הכנסה שלילי. זה מה שהסבירו אז. 

<אורי שיינין:>
תמיד הוא היה חוק להגדלת ההשתתפות בשוק העבודה ולצמצום העוני. 

<היו"ר משה גפני:>
בסדר, אבל היה מס הכנסה שלילי. 

<שגית אפיק:>
מס הכנסה שלילי. 

<היו"ר משה גפני:>
אני לא רוצה להתווכח עם נטליה, אבל העיקרון הוא אותו עיקרון. הרי לפי מה אתה נותן מס הכנסה שלילי? אתה בודק. זה לא מענק, זה לא שמשפחה מקבלת כך וכך כסף. אתה בודק כמה כסף האיש מרוויח, לפי מה שהוא מרוויח אתה נותן לו את מענק העבודה. אם הוא מרוויח יותר, אתה נותן לו פחות ואם הוא מרוויח פחות, אתה נותן לו יותר. כמו במס הכנסה רגיל – הפוך. 
<ישי פרלמן:>
כמו בהבטחת הכנסה. 

<אורי שיינין:>
כמו במעונות יום וכמו בהבטחת הכנסה.

<היו"ר משה גפני:>
זה לא הבטחת הכנסה. 

<ישי פרלמן:>
בהבטחת הכנסה ככל שאתה מרוויח יותר אתה מקבל פחות. אנחנו רואים את זה כתשלום העברה ולא כחלק מדיני המסים. 

<היו"ר משה גפני:>
אתם טועים. זה מענק עבודה. זה לא תלוי במצבך, זה תלוי במה שאתה מרוויח מעבודה. בהבטחת הכנסה זה תלוי מה המצב הכלכלי של המשפחה. 
<ישי פרלמן:>
פה אתה נשלל אם יש לך שתי דירות. יש כל מיני תנאים שגם שוללים פה. 

<נטליה מירוניצ'ב:>
אנחנו היינו שמחים לעודד את כל המשק לצאת לעבודה, ללא קשר לבן זוג. מכיוון שיש משקי בית שהם באמת מבוססים והם פחות נזקקים – ואנחנו, אם היינו מוותרים על התנאי הזה - - 

<היו"ר משה גפני:>
בסדר. השאלה מה זה. 

<נטליה מירוניצ'ב:>
- - אז היינו יכולים לתת סכומים הרבה יותר קטנים לכל אחד. אז זה המצב.
<היו"ר משה גפני:>
אני בסוף רוצה להגיע לזה שהתא המשפחתי הוא הקובע. לזה אני רוצה להגיע. 
<שגית אפיק:>
התכלית פה היא זהה לתכלית של נקודות זיכוי. המטרה היא לעודד תעסוקה. 

<היו"ר משה גפני:>
נכון.

<שגית אפיק:>
גם בנקודות זיכוי וגם כאן, ובגלל זה ההתבוננות – כמו שכאן אפשר להתבונן על תא משפחתי, לכאורה אין מניעה להתבונן בנקודות זיכוי שמשרתות את אותה תכלית, גם על התא המשפחתי. 

<אורי שיינין:>
האם יש שיטות מיסוי בעולם שפועלות בשיטה הזאת? התשובה היא כן. האם שיטת המיסוי הישראלית לא עובדת בשיטה הזאת? התשובה, היא לא עובדת בשיטה הזאת. 

<היו"ר משה גפני:>
גם התשובה כן. לא עובדת בשיטה הזאת. 

<אורי שיינין:>
היא לא עובדת בשיטה הזאת.

<שגית אפיק:>
זה מה שהוא אמר. השאלה היא למה. 

<אורי שיינין:>
זו שאלה שהיא רוחבית. היא לא שאלה שאנחנו עכשיו על הדרך נבוא ונשנה את כל שיטת המיסוי הישראלית. 

<שגית אפיק:>
זה לא לשנות את כל השיטה, זה לשנות את השיטה לגבי נקודות זיכוי. 

<אורי שיינין:>
אם אתה משנה – אתה משנה. אי אפשר להחזיק את החבל משני קצוות. 

<נטליה מירוניצ'ב:>
יש אמצעים שונים לעודד תעסוקה, כגון: העלאת שכר מינימום מעודדת תעסוקה; סבסוד צהרונים, מעונות יום – מעודד תעסוקה; זה כלים מעולמות אחרים, עולמות שונים, אז אי אפשר להגיד שככל שזה משרת אותה מטרה, זה בא מאותו עולם. זה דברים שונים. משרתים אותה מטרה, זה נכון. 

<היו"ר משה גפני:>
אני רוצה שתסכימו בסוף, זאת אומרת אני אסכים עם כל מה שאמרת, בתנאי שתסכימו בסוף שמה שקובע זה התא המשפחתי. לא שמסתכלים נקודתית על הגבר, נקודתית על האישה. זה גם עושה נזק.

<ישי פרלמן:>
גם פה, מה שקובע זה לא התא המשפחתי. מסתכלים נקודתית על הגבר, נקודתית על האישה.
<היו"ר משה גפני:>
מאה אחוז. בסדר, אני מקבל את זה. אז אם הבעל מרוויח יותר, והאישה מרוויחה פחות, האישה תקבל. 

<ישי פרלמן:>
אבל בגלל שזה תשלומי העברה, אז בתשלומי העברה המדינה לא רוצה לתת כסף מהכיס שלה למשפחות עשירות.

<בצלאל סמוטריץ (הבית היהודי):>
אם אפשר לאחוז את החבל משני קצותיו, אז למה לא.
<ישי פרלמן:>
גם אתם לא רוצים שהמדינה תיתן כסף למשפחה שאחד מבני הזוג מרוויח 40,000 שקלים. 
<היו"ר משה גפני:>
זה מה שאני אומר כל הזמן, אתם מתווכחים איתי. 

<בצלאל סמוטריץ (הבית היהודי):>
לא, הם רוצים את זה חד-כיוונית. 

<היו"ר משה גפני:>
אני מסכים שאם אחד מבני הזוג מרוויח 40,000 שקל, גם אם האישה זכאית – לא תקבל. אבל אם הוא משתכר נורמלי, ומוריד אותו ביחד עם האישה, מוריד אותו ממס הכנסה שלילי – הוא לא מרוויח 40,000 שקל – אז הם יקבלו כן. אתם אומרים שלא. 

אתם אומרים ששני בני הזוג, אפילו אם אחד מבני הזוג זכאי ואפילו אם בן הזוג השני מרוויח יותר, שגורם לכך ששניהם לא מקבלים, הם לא יקבלו שניהם אפילו שהאישה זכאית. עזוב 40,000 שקלים. מדברים על נורמלי. 

<ישי פרלמן:>
שאלה מה זה נורמלי. 

<היו"ר משה גפני:>
נקבע ביחד, נדבר ונקבע איפה הגבול. 

<ישי פרלמן:>
מסים, מי שמרוויח 40,000 שקל, מקבל נקודות זיכוי כי זה משהו אחר. 

<אורי שיינין:>
צריך לזכור שנקודות זיכוי, זה מתחיל מהשלב שבו כבר לא זכאים למענק עבודה.

<היו"ר משה גפני:>
טוב. אני לא סבור שאתם צודקים, אבל בסדר. כבר בדיון הקודם אמרנו שאנחנו מבקשים לשנות את העניין של נקודות הזיכוי גם, שזה ילך על התא המשפחתי. אם האישה לא זכאית, אז שהבעל יקבל את זה. התא המשפחתי מקבל. פה אתם מסתכלים על התא המשפחתי.

<שגית אפיק:>
יש לי עוד שאלה. אתם משנים פה את ההגדרה של "בן זוג" ומוסיפים את ה"ידוע בציבור". זה שונה מהפרשנות שנתתם עד היום?
<ישי פרלמן:>

כן.

<שגית אפיק:>
למה? תסביר. זה יפגע? זה יחמיר לגביהם? זה ייטיב איתם, ומה הפרשנות היום גם?

<ישי פרלמן:>
החוק היום אומר שצריך להיות נשוי כדי להיחשב בן זוג לעניין חוק מענק עבודה, וזה בגלל שההגדרה אומרת באופן מפורש מי שהוא נשוי ומנהל משק בית משותף. 
התיקון של ההגדרה הזאת, אנחנו חושבים שהיום הוא נצרך בגלל שאנחנו מוסיפים פה מענק נוסף לבני זוג ואנחנו רוצים שגם ידועים בציבור יוכלו לקבל את זה אם בן הזוג עובד. אנחנו חושבים שזה הכרחי להוסיף את זה פה כאשר כמו שאמרת, זה יכול לפגוע במקרים שבהם בן הזוג מרוויח את הסכומים ששוללים או שמקטינים את סכום המענק של בן הזוג הזכאי.
<שגית אפיק:>
והיום לא שללתם. 

<ישי פרלמן:>
היום לא שללנו.

<שגית אפיק:>
הפרשנות שלכם הייתה כי כתוב נשוי? זה היה הדבר היחיד.

<ישי פרלמן:>
נכון. 

<היו"ר משה גפני:>
וידוע בציבור לא? 

<ישי פרלמן:>
היום לא. 

<היו"ר משה גפני:>
אז למה אתם מוסיפים את זה עכשיו? 

<ישי פרלמן:>
כי אנחנו מוסיפים עכשיו מענק למי שבן הזוג שלו עובד, אנחנו רוצים שגם ידועים בציבור יוכלו.

<שגית אפיק:>
ומצד שני הם גם ישללו מענק. 

<מיקי רוזנטל (המחנה הציוני):>
זה מוסיף יותר אנשים מאשר גורע, אם אני מבין נכון. 

<ישי פרלמן:>
אנחנו רוצים להתייחס אליהם אותו דבר.

<שגית אפיק:>
כן. זה יותר מיטיב מאשר מחמיר. 

<מיקי רוזנטל (המחנה הציוני):>
זה יותר מיטיב מאשר גורע. 

<ישי פרלמן:>
במיוחד שאנחנו לא יודעים.

<שגית אפיק:>
אתם לא יודעים את הנתונים. זה גורע למי שההכנסה של הידוע בציבור תהיה גבוהה יותר, או הפוך, לא משנה, זה יוריד לו את מענק מס הכנסה שלילי. הם לא יודעים את הנתונים.

<מיקי רוזנטל (המחנה הציוני):>
אבל סביר להניח שזה מיטיב עם יותר אנשים. 

<שגית אפיק:>
בדיוק. 

<היו"ר משה גפני:>
אני מבקש להוריד את הסעיף הזה. 

<ישי פרלמן:>
אתה רוצה שבני זוג ידועים בציבור לא יקבלו מענק נוסף? 

<היו"ר משה גפני:>
אני לא יודע מה אני רוצה, אני רוצה שמה שהיה הוא שיהיה. אל תכניסו דברים עקרוניים פתאום עכשיו. אמרתם שאתם רק מוסיפים את הסכום. פה אתם לא מוסיפים את הסכום. אתם רוצים להעמיד אותי במצב של ידוע בציבור.
<ישי פרלמן:>
אמרתי את זה מלכתחילה, הסברתי את הסעיף. 

<היו"ר משה גפני:>
ראית את הממשלה הזאת? אבל כל הזמן אמרתם שאתם לא משנים דברים עקרוניים. איך פתאום אתם משנים? אני מבקש שתורידו את זה. הלאה. 

<מוסי רז (מרצ):>
אבל היום ידוע בציבור, הוא נכלל?

<שגית אפיק:>
לא, כי ההגדרה היום בחוק הזה היא נשוי. 

<מוסי רז (מרצ):>
אז איך זה שלא היה על זה בג"ץ? הרי היו כבר בג"צים על ידוע בציבור.

<שגית אפיק:>
היה על זה בג"ץ? היה על זה דיון משפטי?

<מוסי רז (מרצ):>
היה על דברים אחרים, וידוע בציבור התפרש.

<שגית אפיק:>
אז כתוב נשוי, וכך מפרשים גם. 

<היו"ר משה גפני:>
אז שיהיה בג"ץ. מה רוצים, שאני אאשר את זה? הם אמרו כל הזמן שלא משנים הגדרות. בבקשה, משרד המשפטים. 
<שרית פילבר:>
אגב הדיון שהתנהל פה קודם על איך בוחנים. כרגע הפקודה מאלצת לשונית להתייחס רק לבן זוג נשוי.
<שגית אפיק:>
לא הפקודה. החוק הזה.

<שרית פילבר:>
החוק הזה מפנה לפקודה והפקודה מדברת על נשוי, ולכן כרגע זו הדרך להסתכל על זה. 

<שגית אפיק:>
אבל בפקודה אתם מפרשים את הנשוי ככולל ידוע בציבור, לא?

<שרית פילבר:>
לא. אני חושבת שמבחינת הרציונל, רציונל של לבדוק תא משפחתי, הוא מתקיים גם כשיש נשוי וגם כשיש ידוע בציבור, מעבר למה שישי אמר שרוצים להעניק את המענק הנוסף עכשיו גם לידוע בציבור. אם אנחנו מדברים על בחינה, אין לנו איזשהו קו שמבחין בין ידוע בציבור לבין אדם נשוי במובן הזה. 
<היו"ר משה גפני:>
תעבירו את זה בוועדת עבודה ורווחה באיזה חוק אחר. הרי אמרתם כל הזמן שאין הגדרות. אם הייתי יודע, אז - - -
טוב, תחזרו. אתם צריכים לחזור עם הרבה דברים. 

<שרית פילבר:>

כיום, כמו שניסיתי לומר קודם, רשות המסים לא יכולה להסתכל על ידוע בציבור לצורך יישום החוק הזה. דיברתם קודם על איך בוחנים את הזכאות ואת הבחינה של הכנסת בן הזוג. מבחינת ההיגיון, הרציונל, אין לנו באמת איזשהו טעם ענייני להבחין בין זוג שהוא ידוע בציבור לבין זוג שהוא נשוי.

<היו"ר משה גפני:>
אל תבחינו.

<שרית פילבר:>
אבל אנחנו לא יכולים לא להבחין. 

<היו"ר משה גפני:>
אתם לא יכולים, אז לא. דרכי אתם רוצים להבחין? 

<שרית פילבר:>
כלומר, אם יש זוג שבחר לא להינשא אבל הם עדיין מקיימים משק בית משותף, ויש זוג שהוא פשוט נישא ונרשם, לכאורה - -

<היו"ר משה גפני:>
תגישו הצעת חוק על זה, תעבירו את זה לוועדה אחרת. 

<שרית פילבר:>
- - מקיימים לגביהם אותה בחינה. 

<היו"ר משה גפני:>
הלאה. מי שמכיר אשרי יושבי ביתך בעל-פה, לא יכול להביא את הסעיף הזה. לא בוועדה הזאת, בוועדה אחרת. אחרת אני אגיש הסתייגות. הלאה. 

תיתנו תשובה על זה. אמרתם בהתחלה ואני לא הבחנתי בשום דבר – אני מאמין לכם, כמו תמיד - אמרתם שלא משנים שום דבר, רק מוסיפים את הכסף, ואז הערנו כמה הערות על הוספת הכסף. אמרנו שאם יש פנסיה שהיא נמוכה מדי – להגדיל את זה, ושאם מישהו עבד חלקית ונפטר, אמרנו שתיתנו על זה תשובה חיובית. אתם אמורים לתת על זה תשובות חיוביות. אלה הסכומים שעליהם מדובר.

הגדרות חדשות, אני לא מסכים. הלאה. אני חייב לסיים.
<מוסי רז (מרצ):>
אתה יוצא, אני מניח, להלוויה.

<היו"ר משה גפני:>
כן, להלוויה.
<מוסי רז (מרצ):>
אז אולי בזמן הזה מיקי ינהל את הדיון. 

<היו"ר משה גפני:>
לא, לא. אני מסיים את זה. שיחזרו עם תשובות. יכול להיות שאחרי זה נצטרך לעשות דבר כזה. הגדרות לא מוסיפים בחוק כזה. הלאה, תקריאו. 

<ישי פרלמן:>
	
	
	"
	(ד)
בסעיף קטן (ב), במקום "עובדת שהיא" יקראו "עובד שהוא";"


זה גם מתייחס להעלאה של האב.

	
	"
	(7)
בסעיף 6ב(א), ברישה, במקום "בסעיף 2" יקראו "בסעיפים 2 ו־6א";"


זה גם טכני.

	
	"
	(8)
בסעיף 17(ב)(1), במקום "גם לגבי עצמאית שהיא אם לילד אחד או יותר" יבוא "גם לגבי עצמאי שהוא הורה לילד אחד או יותר"."


זה מה שמעלה את הסכום להורה לגבי עצמאים. 

	"פרק ג' – תחילה והוראת מעבר 
	8.

	(א)
תחילתם של סעיפים 3 עד 5 לחוק זה, ביום פרסומו של חוק זה.

	
	
	(ב)
על אף האמור בסעיף 8 לחוק מענק עבודה, כנוסחו בסעיף 6 לחוק זה, ביום כ"ד בטבת התשע"ט (1 בינואר 2019) יעודכנו הסכומים הנקובים בחוק מענק עבודה לפי שיעור שינוי המדד הידוע במועד האמור לעומת המדד שהיה ידוע ב־1 ביוני של השנה הקודמת."


סיימתי את ההקראה.

<שגית אפיק:>
הקראת את התחילה? לא שמתי לב.

<ישי פרלמן:>
כן. הקראתי עכשיו את התחילה. התחילה זה בעצם אומר שהשינוי של המדד בשנה הראשונה צריך להיות ביחס ליוני, זה יוצר רציפות. זה אומר שיהיה רצף בסכומים בין המדד שעכשיו ועד המדד שיהיה, למרות שהמועד של שינוי המדד משתנה.

<שגית אפיק:>
אוקיי. בסדר.

<היו"ר משה גפני:>
יש בעיות עם זה?

<שגית אפיק:>
לא. זה בסדר. 

<היו"ר משה גפני:>
מיקי, רצית להתייחס? אני רוצה לסכם. 

<מיקי רוזנטל (המחנה הציוני):>
לא, הייתה לי איזו הערה, נעזוב. נגיע להצבעות. 

<היו"ר משה גפני:>
בסדר. נדבר על העניין הזה. אני מבקש כך. אני אביא את זה להצבעה יחד עם כל ההצבעות. אני מבין שבאופן עקרוני יש הסכמה. החוק הזה הוא חוק טוב והוא מיטיב עם האנשים שיוצאים לעבודה וגם מעודד אותם, וזה בסדר גמור. אנחנו ביקשנו כמה דברים. אגב, עד ההצבעות זה כבר לא הרבה זמן.
<שגית אפיק:>
כן, זה שבוע הבא.

<היו"ר משה גפני:>
אנחנו מדברים מייד אחרי פורים. עד ההצבעות אנחנו רוצים כמה תשובות. קודם כול, תשובה לגבי הנושא של מי שעבד במשך השנה ונפטר, לצערנו הרב, באמצע השנה או בסוף השנה, שבני משפחתו יהיו זכאים לקבל את מענק העבודה מכיוון שהוא עבד, הוא יצא לעבודה בגלל העידוד שהממשלה נתנה, וזה מגיע לו וצריך לתת את זה ליורשיו. מדובר על מקרים מאוד בודדים. אנחנו גם מתפללים שלא יהיו רבים כאלה ואנחנו מבקשים את התשובה החיובית. 

האמת היא שאנחנו הרגשנו שהתשובה היא חיובית, הרגשנו, אבל אנחנו רוצים תשובה פורמלית, אנחנו רוצים לעשות את החוק יחד איתכם.

הדבר השני, מה שהעלה חבר הכנסת רוזנטל, לגבי הנושא של הפנסיה שהוא מקבל. אתם אומרים שאם הוא מקבל פנסיה של 2,800 שקלים בחודש, מכאן ואילך הוא מאבד את זכאותו למענק עבודה, למס הכנסה שלילי, ואנחנו טוענים שזה סכום נמוך מדי. 
לכן, הייתה פה הצעה של עודד פורר או כל הצעה אחרת, להגדיל את הסכום למצב כזה שבו האיש הזה, אפילו שהוא כבר מקבל פנסיה ואפילו שהוא בגיל מבוגר, אנחנו רוצים לעודד אותו לצאת לעבודה ולכן אנחנו מבקשים להגדיל את הסכום הזה לסכום יותר גבוה.
<מיקי לוי (יש עתיד):>
שלא יוגבל בסכום, אדוני. יוגבל בחלק אחוזי משכר המינימום.

<היו"ר משה גפני:>
כן, כן. 

<מיקי לוי (יש עתיד):>
אחרת, זה עלול להישחק.

<היו"ר משה גפני:>
כן, אמרתי. מה שאומר מיקי לוי עכשיו, ההצעה המקורית של עודד פורר זה 70% משכר המינימום, שאז זה באמת עומד במצב כזה שהמענק ניתן לבן אדם שהשכר שלו הוא שכר נמוך ואנחנו מעודדים אותו לצאת לעבודה.

והדבר האחרון – אני לא מבקש מכם רשות – שזה לא יהיה הוראת שעה אלא שזו תהיה הוראה קבועה. אם ההוראה הקבועה הזאת תגרום לכך שיגיע 2020 וב-2020 חס וחלילה המצב הכלכלי יחריף ויחמיר, אז אתם תבטלו הרבה דברים, זה לא יהיה הדבר היחיד. אז תבטלו. אנחנו אומרים את זה מראש, אני אומר את זה לפרוטוקול. אנחנו סבורים שהמצב הכלכלי יישאר אותו דבר ויהיה אפילו יותר טוב, ולכן אין שר אוצר שיבטל את זה כי זה חוק טוב. כל החוקים שאתם הבאתם על מס הכנסה שלילי, אחד מהם לא בוטל. להיפך, כל הזמן מגדילים אותו.

ולכן, אני מבקש בכל אופן, היות והיום אנחנו ביחסים טובים, אני לא רוצה לעשות דברים בלי שאנחנו מדברים, אז אני מבקש תשובה שלכם. אנחנו לא רוצים שאתם תסכימו. אתם לא יכולים להסכים בגלל המילה הזאת שמתחילה בנו"ן, אבל אנחנו יכולים – ככה הסברתם לנו – אנחנו יכולים לעשות את זה וההיגיון אומר את זה. 
סיימתי את הדיון בעניין הזה. אני עושה עכשיו הפסקה עד 12:30, וב-12:30 אנחנו נדון בנושא של רשות שדות התעופה. אמרתי בתחילת הישיבה, אני עושה את ההפסקה לצערי הרב בגלל הלווייתו של הרב אוירבך, זכר צדיק לברכה. כפי שאמרתי, הוא היה תלמיד חכם גדול, היה חבר במועצת גדולי התורה וזו אבדה גדולה לעם היהודי, ולכן בזמן ההלוויה אני לא מקיים כאן דיון ואנחנו נחדש את הדיון ב-12:30.

<מוסי רז (מרצ):>
אנחנו משתתפים בצער.

<היו"ר משה גפני:>
תודה רבה. אני מודה לכם. הישיבה נעולה.

<הישיבה ננעלה בשעה 11:10.>

